《九三月丹》
宋代·赵孟坚

有花血嫣红，侈娭大於碗。
五出猩袍裂，万攒金钉满。
数日色弥猩，不畏风日暖。
山花越丹辈，马塍丰土产。
殊名几百种，并立色俱赧。
客言名之由，其说邻怪诞。
昔有樵弁山，绝顶路迷返。
见此物尤异，斲置归里闬。
九三橐驰流，厥艺工养豢。
惟以第行称，姓名微考按。
香泥密封箨，接度根暗换。
若古姚魏然，因从九三唤。
从兹入西浙，移根遍名苑。
家家尚此花，买价不论贯。
青油障晓日，朱槛护雕瓒。
微物因人成，感此一喟叹。
忆昔洛阳花，寿安红为冠。
要其所从出，亦自薪槱伴。
伊维花卉流，第以色媚眼。
青青三寸松，养或凌霄汉。
明堂须众木，未易一材办。
工师无遐遗，材满岩岸畔。

作者简介：中国南宋画家。生于庆元五年（1199），卒于景定五年（1264），一说卒于咸淳三年（1267）。字子固，号彝斋；宋宗室，为宋太祖十一世孙，汉族，海盐广陈（今嘉兴平湖广陈）人。曾任湖州掾、转运司幕、诸暨知县、提辖左帑。工诗善文，家富收藏，擅梅、兰、竹、石，尤精白描水仙；其画多用水墨，用笔劲利流畅，淡墨微染，风格秀雅，深得文人推崇。有书法墨迹《自书诗卷》，绘画《墨兰图》、《墨水仙图》、《岁寒三友图》等传世，著《彝斋文编》4卷。